DA Den Europæiske Unions Tidende C 135/22

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 135/09)

Denne offentliggørelse giver ret til at gøre indsigelse, jf. artikel 7 i Rådets forordning (EF) nr. 510/2006 (1). Indsigelser skal være Europa-Kommissionen i hænde senest 6 måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»SALATE VON DER INSEL REICHENAU«

EF-Nr. DE/PGI/005/0317/27.10.2003

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Bundesministerium der Justiz Adresse: D-11015 Berlin Tlf. (49-30) 20 25 70 Fax (49-30) 20 25 95 25 E-mail: poststelle@bmj.bund.de

2. Sammenslutning:

Navn: Reichenau-Gemüse eG Adresse: Marktstraße 1 D-78479 Insel Reichenau Tlf. (49-7534) 920 00 Fax (49-7534) 92 0020 E-mail: info@reichenaugemuese.de Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6: Frugt, grøntsager og korn, også forarbejdet

4. Varespecifikation

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Salate von der Insel Reichenau«

4.2. Beskrivelse: Salate von der Insel Reichenau er salat, der stammer fra Reichenauøen i Bodensøen. Sortimentet består af sorter af Lactuca sativa (L.) var. capitata (hovedsalat, bataviasalat, icebergsalat og Novita) og Lactuca sativa (L.) var. Crispa (Lollo rosso, Lollo Bionda og egebladssalat). Salaterne dyrkes udelukkende efter Reichenau-dyrkningsmetoderne. Salaternes særlige karakter skyldes både de geografiske forhold og den menneskelige indflydelse.

4.3. Geografisk område: Reichenauøen i Bodensøen i Tyskland.

4.4. Bevis for oprindelse: Som led i IMS-certificeringen af Reichenau Gemüse e.G. forsynes alle pakninger med et batchnummer. Producenten kan identificeres ved hjælp af dette batchnummer. Alle producenter er etableret på Reichenauøen og dyrker udelukkende arealer på denne ø. Arealudnyttelsen dokumenteres ved hjælp af det officielle Wasserkartei. Denne ordning giver fuld sikkerhed for, at produktet kan spores tilbage til det geografiske område.

4.5 Produktionsmetode: Salate von der Insel Reichenau dyrkes i overensstemmelse med retningslinjerne for integreret og kontrolleret produktion af grøntsager i Baden-Württemberg med henblik på at opnå kvalitets- og oprindelsesmærket »Gesicherte Qualität mit Herkunftsangabe«. Det vil sige, at anvendelsen af gødnings- og plantebeskyttelsesmidler holdes på et minimum. Jorden plejes omhyggeligt og holdes sund. Ukrudt bekæmpes i vid udstrækning mekanisk, dvs. med hakker, damp eller ved afbrænding. Jorden analyseres hvert år for at sikre optimal gødskning. I væksthusene bekæmpes skadegørere biologisk. Salat, der dyrkes i beskyttet miljø (under glas eller plast) efter Reichenaumetoden, høstes fra februar til maj. Anden høst af salat dyrket på denne måde finder sted i oktober, november og december. Frilandssalat, der dyrkes under plast- eller fiberdug, er klar til høst fra april/maj. Ved denne dyrkningsmetode slutter sæsonen ved første nattefrost om efteråret (september/oktober). Salaten plukkes hovedsagelig tidligt om morgenen. Hele salathøsten lige fra plukning til pakning på paller foregår manuelt. De dugfriske salathoveder sælges som regel en gros uemballeret, og de enkelte salathoveder emballeres kun efter udtrykkeligt ønske fra kunderne. Eventuel emballering foregår også manuelt på marken. Al salat skylles, før den leveres til engrosmarkedet.

4.6. Tilknytning:

— Naturmæssigt: Reichenauøen er fra naturens side næsten forudbestemt til grøntsagsdyrkning. Med sin beliggenhed i Bodensøen udskiller Reichenauøen sig fra andre dyrkningsområder ved sine særlige geografiske og klimatiske forhold (fugt, varme og lys) og opfylder således i særlig grad de naturlige vækstbetingelser for bladsalat, der kræver relativt megen varme. Selve søen sørger med sin store vandoverflade for tilstrækkelig fugtighed. Lyset, der reflekteres af vandoverfladen, er særlig intenst, hvilket er til gavn for produkterne. Bodensøen fungere således som en slags varmekilde. Fugtigheden, varmen og det særlige lys har en gunstig indvirkning på klimaet og vækstbetingelserne. Foruden disse gunstige klimaforhold benytter producenterne sig af deres særlige viden om dyrkning i væksthuse/plasttunneller eller på friland under plastdug. Som noget specielt dyrkes salaten udelukkende i jord, der renses for skadegørere ved termisk jordbehandling uden brug af kemiske midler.

— Omdømme: De nævnte naturbetingede og menneskelige aspekter har en så positiv indvirkning på væksten, det tidlige høsttidspunkt og salatens naturlige kvalitet, at Salate von der Insel Reichenau har et særligt omdømme, også uden for regionen. Et rundspørge, der blev foretaget i 2000 blandt erhvervsdrivende og forbrugere, viser, at forbrugerne navnlig forbinder Reichenauøen med gartneriprodukter (øen kaldes også »Gemüseinsel« — grøntsagsøen), og at de stiller sig positive til disse produkters friskhed, udseende og herkomst. Salate von der Insel Reichenau dyrkes efter traditionelle dyrkningsmetoder, der går tilbage til øens klosterkultur. Abbed Walahfried Strabo grundlagde Reichenauøens tradition som gartneriø med værket »De cultura Hortorum« (eller »Hortulus«) i 840. Dyrkningen af salat blev for første gang dokumenteret 1895, hvor der blev dyrket salat på 1 ha (jf. H. Glönkler »Vom Weinbau zum Gemüsebau«, 1991, s. 60), og i 1932 omfattede salatdyrkningen 20 ha (jf. H. Glönkler »Vom Weinbau zum Gemüsebau«, 1991, s. 70). Nu til dags dyrkes der bladsalat på 30 ha (i væksthuse) og på ca. 50 ha (på friland).

4.7. Kontrolorgan:

Navn: Regierungspräsidium Karlsruhe, Referat 34 Adresse: D-76247 Karlsruhe Tlf. (49-721) 926 37 06 Fax (49-721) 37 05 46 E-mail: abteilung3@rpk.bwl.de

4.8. Mærkning: Salate von der Insel Reichenau g.g A.

(1) EUT L 93 af 31.3.2006, s. 12.